Presentibus et futuris notum fieri volo ego Ida, mater, comitissa Nivernensis, quod, audito illo dominice vocis evangelico que seminaverit homo hec et metet, quemdam locum qui dicitur domus Dei juxta Cersiacum, munimen meum quoddam, cum universis appenditiis suis, et alia que ibi agmentavi, scilicet prata, vineas et nemus et terras hominesque ibi manentes et eos qui ibidem liberi de aliis locis advenerint et hospitari domosque facere voluerint, pro salute anime filii mei Betheleemite Willermi et mee, sanctissime nativitati Dominice libere et absolute dono concessi perpetuo. Et quum duorum hominum vel trium testimonium verum est et autenticum, testes ydoneos qui huic affuerunt dono interponi precepi, Willermum capellanum meum, Simonem camerarium meum, Odonem Beraudi, Gaudricum, Regnaudum Beraudi, Gaufridum presbiterum de Cersiaco, Petrum prepositum, Aclerinum, favente et concedente Stephano, Eduorum episcopo. Ut autem ratum sit et inviolabile, presentia scripta sigilli mei impressione muniri precepi. Actum est hoc revera anno ab incarnatione Domini Mº Cº LXXº VIIIIº Alexandro papa IIIº, Ludovico rege Francorum, Stephano Eduorum episcopo.